
LOUISA GEORGE

Ivy forelsker seg

Miniserie: Gjenforeningen i Sydney


I denne nye miniserien blir vi med vennene Harper, Ivy, Ali og Phoebe i deres jakt på spenning, kjærlighet og karriere! Dette er del to i Gjenforeningen i Sydney.

 

Louisa George har alltid vært en lesehest. Men innimellom kapitlene har hun utdannet seg til sykepleier, giftet seg med legehelten sin og fått to barn. Nå skriver hun sine egne romaner. Bøkene hennes har blitt nominert til flere priser og oversatt til tolv språk. Hun bor i Auckland på New Zealand.


Det er alltid best å skrive når man er en del av et team. Takk til Amy Andrews, Emily Forbes og JC Harroway for at dere gjorde dette prosjektet så morsomt!

Doktor Ivy Hurst stirret på hundrevis av meldinger, resultater og forespørsler i innboksen sin og sukket.

En gang i tiden hadde jeg et annet liv enn dette.

Men papirarbeidet var i hvert fall ikke utro.

Telefonen vibrerte på skrivebordet, og den muntre ringetonen hun brukte for de tre bestevenninnene sine, Phoebe, Harper og Alinta, fylte det ellers så stille rommet. Hun kastet et blikk på skjermen. Phoebe.

Smilende slo hun på høyttaleren slik at hun kunne snakke og jobbe samtidig. «Hei, Phoebs, hvordan går det?»

«Flott.» En pause. «Skriver du noe? Si at du ikke fortsatt er på jobb. Jeg dro for flere timer siden.»

Avslørt.

Ivy stivnet til, og fingrene svevde i luften mens hun kastet et blikk på klokken på veggen på det rotete sykehuskontoret. Nesten halv ni. «Jeg holder på med papirarbeid. Hva skjer?»

«Tenkte jeg skulle dele Harpers gode nyheter: Yarran er endelig blitt utskrevet.»

Takk og lov.

Ivy pustet langsomt ut. De hadde alle håpet og bedt om at deres venn Yarran – Alintas tvillingbror – skulle klare seg etter en forferdelig brannulykke.

«Det er gode nyheter. Så de bor faktisk sammen nå? Går alt bra?» Ivy prøvde å skrive stille for at Phoebe ikke skulle høre det, men så ga hun opp og fokuserte på samtalen. «Jeg må virkelig ta kontakt med dem, men jeg drukner i arbeid akkurat nå.»

«Det er greit, vi forstår det. Og ja, de er veldig lykkelige. Luften nesten spraker rundt dem.» Phoebe humret, selv om Ivy forestilte seg at venninnen også himlet spøkefullt med øynene. Av de fire så Harper ut til å være den eneste av dem som var lykkelig forelsket, og det hadde skjedd ganske nylig.

Ivy sukket. «Jeg er så glad på deres vegne. Det har tatt dem lang tid å komme til dette punktet.»

Harpers og Yarrans forhold hadde vart i flere år, før Harper dro til London for å få en jobbmulighet hun bare ikke kunne gå glipp av … og knuste Yarrans hjerte i samme slengen. Men nå var hun tilbake i Sydney, og gnisten mellom Harper og Yarran hadde blusset opp igjen. Ivy var henrykt, men kjente også et stikk av misunnelse, for en gang i tiden hadde hun også trodd på «lykkelig i alle sine dager».

«Ja, omtrent tolv år, mer eller mindre», bekreftet venninnen.

Mye lenger enn Ivys forrige og mislykkede forhold. «Jeg vet ikke om jeg ville finne meg til rette med å bo sammen med noen igjen nå for tiden. Jeg tror ikke jeg ville vært flink til å dele på plassen min.»

«Du hadde Harper boende sammen med deg.»

«Bare til leiligheten hennes var klar. Vi visste begge at det bare var midlertidig. Jeg elsket å ha henne boende hos meg, hun er så lett å ha rundt seg. Hun gjør jenteting, hun er morsom og snill, vi er på samme bølgelengde. En mann derimot  …» Ivy grøsset og husket hvordan hun måtte gå på nåler rundt eksen sin når han hadde hatt en dårlig dag. Og mot slutten hadde hun hatt sine mistanker om hvor han var og med hvem. «Det er ikke så lett.»

Phoebe fnyste. «Det er fordi du er for snill. Du må sette deg selv og dine behov på lik linje med alle andre.»

«Ha. Jeg gjorde det samme med foreldrene mine, og det falt ikke i god jord. Det har tatt dem mange år å tilgi meg. Jeg er ikke sikker på om de har gjort det.»

«Hvis du hadde gått inn i hæren slik de ønsket, ville du aldri ha møtt oss på medisinstudiet. Tenk deg et liv uten meg, Alinta og Harper.»

«Nei takk. Jeg vil ikke tenke på at det noen gang kommer til å skje.» Da Harper hadde reist, hadde Alinta blitt nesten like knust som broren, og forholdet mellom Harper og Alinta hadde blitt svært anstrengt. Men nå var alt i ferd med å roe seg igjen, og de fire venninnene bodde igjen i samme by. «Det er enda bedre nå som vi alle jobber på Central hospital også.»

«Og Yarran rett nede i veien på brannstasjonen.»

«Det er perfekt. Vel, nesten. Dessverre er Grant fortsatt her.» Ivy grøsset igjen.

«Med litt flaks finner den udugelige eksen din en jobb et annet sted. Jeg skal holde øye med stillingsannonsene og sende ham de som ligger lengst unna. De trenger sikkert flere urologer i Ytre Mongolia. Yarran er uansett ikke som Grant.»

«Det er sant.» Ivy lo. «Harper ville ikke funnet seg i noe tull uansett. I hvert fall ikke to ganger, slik jeg gjorde.»

«Du er altfor tilgivende, Ivy.»

«Jeg tilga ikke utroskapen hans.»

«Du ga ham en ny sjanse.»

Jeg ga ham mye mer enn det. Hjertet mitt. Tilliten min. Som han trampet på.

«Helt til den neste pene kvinnen dukket opp. Menn, hva? Jeg er altfor gammel for  dette spillet.»

Phoebe fnøs. «Du er ikke engang førti. I motsetning til oss andre.»

«Ikke langt unna. Jeg stirrer meg blind på det. Og jeg trodde jeg skulle være … vel, ikke singel i denne alderen.»

«Hei, fortsett med det gamle. Det er ikke så ille. Jeg mener det. Det er faktisk morsomt.»

«Hvis du holder menn utenfor.» Ivy visste at Phoebe også var fast bestemt på å være singel.

Men til hennes overraskelse lo Phoebe. «Det finnes noen gode der ute. For eksempel Yarran.»

«Det er sant. Men for å være ærlig er det så mye enklere å være singel. Jeg slipper følelsesmessige minefelt, slipper å tvile på meg selv fordi jeg blir manipulert. Jeg er ferdig med menn, særlig sjarmerende og kjekke menn.»

«Hm.»

Kremtingen fikk Ivy til å snurre rundt i stolen. Lucas Matthews, plastikkirurgen, lente seg mot dørkarmen. Han hadde den arrogante holdningen til en som visste at han var pen og hadde et rykte nesten like dårlig som eksen hennes. Han hadde visstnok etterlatt seg en rekke knuste hjerter på det forrige sykehuset han hadde jobbet på, og nå var han på vei inn blant de enslige kvinnelige ansatte her på Sydney Central.

Hun ville i hvert fall ikke bli fristet av slike som ham.

Hun blunket mens hun betraktet ham. Det lille smilet hans viste at han hadde hørt hva hun sa. Hun ble varm i kinnene.

«Jeg må legge på.» Hun grep telefonen og trykket på knappene for å avbryte samtalen før venninnen rakk å si noe mer. Det verste var at Lucas Matthews nå kjente til det triste kjærlighetslivet hennes, som hun vanligvis valgte å holde for seg selv siden eksen fortsatt var ansatt på Central.

Han rettet seg opp. «Beklager at jeg avbryter den åpenbart svært viktige samtalen, doktor Hurst, men vi må snakke sammen.»

«Må vi det?»

«Angående Emma Wilson. Jeg har nettopp sett til henne på avdelingen og hører at du er blitt tilkalt for å vurdere henne.»

Aha. Deres felles pasient: En tjueseks år gammel kvinne med alvorlige brannskader etter en husbrann. Dette var ikke første gang de hadde diskutert hensiktsmessige behandlingsplaner og tidsfrister for felles pasienter, og det var sannsynligvis ikke siste gang. Han ville sette i gang tidlig, og Ivy ville forsikre seg om at Emma var fysisk i stand til å håndtere ytterligere inngrep.

«Og …?»

«Jeg vil operere i morgen.»

«Ikke tale om. Ikke så fort. Jeg har nettopp vært hos henne.» Ivy holdt opp hånden. «Jeg må ha et bedre bilde av tilstanden hennes før hun blir utsatt for flere inngrep.»

«Og jeg må operere.»

«Det kan hende jeg også trenger det. Men jeg prøver å unngå det så godt jeg kan. Hun er gravid i tjueåttende uke med tvillinger og ble nylig vekket fra kunstig koma. Hun har mye på gang, og det tærer hardt på de få ressursene hun har igjen. Plastikkirurgien kan sikkert vente litt til hun er stabil.»

Øynene hans videt seg ut i noe hun oppfattet som irritasjon. Muligens sinne. «Dette er ikke noe forfengelighetsprosjekt, doktor Hurst. For det første må jeg fjerne noen av transplantatene hennes fordi infeksjonsrisikoen er reell. For det andre er hypertrofiske arr etter brannskader tykke og smertefulle. Denne stakkars kvinnen, som, som du sier, har vært gjennom mye allerede, risikerer å utvikle sammentrekninger som kan føre til begrenset bevegelse og til og med deformitet. Hvis vi skal minske langvarige smerter og arrdannelse, er det viktig å ha god tid.»

Han hadde et poeng, og dessuten virket han svært engasjert i Emmas behandling. Hun var tydeligvis ikke den eneste legen som var opptatt av pasientene sine. Hun pustet langsomt ut i et forsøk på å kontrollere irritasjonen. Hvorfor følte hun seg så stridslysten i nærheten av denne mannen? Det var noe ved ham som irriterte henne.

«Hvis vi kan få bukt med denne krisen, kan du starte rekonstruksjonsoperasjonen, men jeg kan ikke gi deg noen tidsplan. Magesmertene ser ikke ut til å være relatert til graviditeten eller ulykken, så vidt vi kan se. Vi venter på skanninger, prøver og antall hvite blodlegemer. Så snart vi får disse, kan vi sette inn riktig behandling og passende antibiotika.»

«Takk. Jeg vet hvordan man behandler en infeksjon.» De brune øynene hans boret seg inn i henne.

Men hun nektet å gi seg eller se bort. «Bra. Da skjønner du at jeg ikke ønsker å utsette henne for ytterligere smittefare. Min assistentlege passer på Emma i kveld og vil holde meg informert om eventuelle endringer. Så jeg skal gi deg beskjed så snart jeg vet noe.»

Hun snudde seg tilbake mot skjermen. Forhåpentligvis ville han skjønne hintet og gå.

Men stemmen hans ble dypere. «Gjør det raskt.»

«Unnskyld meg?» Ivy Hursts mørke øyne glitret av dårlig skjult sinne da hun snudde seg for å se på ham. Hun spratt opp og skjøv kontorstolen bakover så bryskt at den kom i bevegelse mot ham. «Hva sa du?»

Lucas krympet seg. Så snart ordene hadde sluppet ut av munnen hans, angret han, men han hadde ikke klart å stoppe dem. Det var noe ved henne som fremkalte en liten irritasjon i ham. Hvem trodde hun at hun var som kunne diktere når han skulle gjøre jobben sin?

Hadde innringeren sagt at hun var for snill? For tilgivende? Ha! Ikke noe han hadde vært vitne til så langt.

«Jeg sa at det må gå fort.» Han tok imot stolen da den kom farende mot ham.

«Doktor Matthews, jeg setter pris på omtanken for pasienten din, men dette er ikke hæren … Jeg tar ikke imot ordrer fra noen. Og spesielt ikke når det gjelder pasientens ve og vel.»

Flott.

Han pustet ut. Dagen hadde vært vanskelig nok uten denne krangelen. Han hadde mistet en pasient på operasjonsstuen og hadde nok en gang kranglet med foreldrene om gjestelisten til veldedighetsballet. Skulle han ta med seg en ledsager? Nok et skjult forsøk på å finne ut om han var i ferd med å slå seg til ro, og utvilsomt nok en mulighet til å vise frem det de mente var passende kvinner for ham i håp om at han skulle velge en og slå seg til ro.

Nei takk.

Dessuten hadde han gått glipp av en telefon fra lillesøsteren Flora. Den velkjente skyldfølelsen gjorde seg gjeldende igjen. Han jobbet for mye og var for mye borte fra barndomshjemmet til at han kunne gi henne den oppmerksomheten hun fortjente.

Og nå dette. Han lukket øynene og forsøkte å finne roen. Da han åpnet dem igjen, stirret Ivy fortsatt sint på ham. Han løftet hånden for å prøve å berolige henne. «Det var ikke en ordre. Bare en forespørsel. Vi vil begge det beste for Emma. Vi er på samme side.»

«Vi er ikke engang i samme bok.» Hun dro fingrene gjennom det karamellfargede håret og stirret på ham med brune øyne som gnistret av sinne.

Hun var liten og måtte legge hodet bakover for å se opp på ham, men hun hadde en tydelig aura av autoritet. Hun var sannsynligvis på hans alder, og han visste hvor vanskelig det var å jobbe seg oppover på den medisinske karrierestigen – hun hadde sannsynligvis måttet kjempe for å nå toppen.

«Jeg vil gjerne tro at vi i det minste kan ha en høflig samtale.»

Et øyenbryn hevet seg. «Hvorfor det?»

«Slik at vi kan samarbeide om de beste resultatene for Emma. Det kan da ikke være så vanskelig. Jeg er ikke motvillig til å inngå kompromisser, så lenge det ikke går ut over pasientene mine.»

Hun så bort. Svelget. Så vendte hun seg mot ham igjen. «Jeg jobber sammen med deg. Prøver å få henne frisk nok til operasjonen din. Alt dette handler om Emma.» Hun kastet et blikk ned på stolen igjen. «Du trenger ikke å barrikadere deg. Jeg biter ikke.»

Men hun hadde lyst til det.

«Jeg prøvde å hindre den i å ødelegge begge beina mine.»

«Hei!» En skrøpelig mann iført sykehuskittel og med et intravenøst stativ på hjulm dukket opp ved døren. Han hyttet med knyttneven mot doktor Hurst. «Kom deg ut!»

Ivy sperret opp øynene. «Mr. Templeton? Hva i all verden gjør du her …?»

Den gamle mannen rynket pannen, tydelig forvirret og redd. Stemmen hans var vaklende og svak, men inneholdt en dårlig skjult trussel. «Hva gjør du i huset mitt? Det er best du forsvinner fra eiendommen min før jeg ringer politiet.»

«Mervyn, du er på sykehuset. Du er i ferd med å komme deg etter en operasjon av galleblæren. Vi må få deg tilbake til avdelingen. Du trenger å hvile og bli frisk.» Ivy begynte å gå mot mannen med begge håndflatene i været i en forsonende gest. Hun kastet et blikk mot Lucas som om hun ba om hjelp.

Men han var allerede i gang med å trykke på telefonen. «Kan vi få en portør til administrasjonsrommet i tredje etasje? Nå, er du snill? Rullestol hvis det er alt dere har, men helst en seng. Nå.»

«Og hvem i helvete lot alle lysene stå på midt på natten  …? Ugh  …» Mannen falt sammen mot dryppstativet, tok tak i det og veltet det da han falt i gulvet. IV-slangen ble revet av armen hans.

Lucas løp bort til ham og sluttet seg til Ivy på gulvet ved Mervyns side. Hun presset fingrene mot halspulsåren og kjente etter puls. «Han er fortsatt i live. Jeg opererte ham så sent som i går – han burde ikke være her nede.»

«Han er åpenbart forvirret, han må ha forvillet seg bort fra avdelingen.» Lucas presset fingrene mot mannens arm for å stoppe blødningen. «Du har vel ikke noen sterile pakninger på kontoret ditt? Jeg setter opp dette igjen i den andre armen.»

«Bak skrivebordet mitt.»

Han løp inn på kontoret hennes og kom tilbake med stetoskopet og en digital blodtrykksmåler som han hadde funnet på skrivebordet hennes. Han la mansjetten rundt Mervyns tynne arm.

«Mervyn! Å, Merv. Vær så snill, hjelp ham.» En skrøpelig stemme kom bak dem, etterfulgt av lyden av usikre, haltende skritt.

«Mrs. Templeton, han har falt, vi holder bare på å ordne opp», sa Ivy til den eldre kvinnen.

Men kvinnen bøyde seg ned og ristet på mannens skulder. «Merv. Kom igjen, reis deg opp.» Hun stirret på Ivy. «Hva feiler det ham? Du sa du hadde fikset magen hans.»

Ivy smilte et lite smil som utstrålte profesjonalitet og medfølelse og ikke den minste smule irritasjon, noe hun må ha følt. «Vær så snill, Mrs. Templeton, du må flytte deg. Jeg prøver å finne ut hva som foregår.»

«Hypotensiv og takykardisk.» Lucas valgte å snakke i medisinsk sjargong for ikke å gjøre Mrs. Templeton oppmerksom på at situasjonen var akutt. Her var det mer på gang enn en besvimelse etter en operasjon.

En portør ankom med en seng, og så kom akutt-teamet løpende nedover korridoren med akuttvognen. Mrs Templeton så på dem alle sammen og begynte å gråte. «Hva er det som skjer?

Ivy reiste seg og la en arm rundt skulderen til den eldre damen. «Mervyn har besvimt, og vi prøver å finne ut hvorfor. Er det noen vi kan ringe til som kan komme og sitte hos deg?

«Nei. Bare jeg og Merv. Hva kan jeg gjøre?»

«La oss gjøre jobben vår.» Lucas hjalp til med å feste EKG-elektroder på Mervyns brystkasse og leste av hjertekurvene, mens Ivy festet en ny pose med væske til et intravenøst stativ.

«Ikke la ham dø.» Mrs. Templeton tok tak i armen til Ivy. «Du kan ikke la ham dø.»

«Mrs Templeton, vær så snill å slippe legen. Vi må få ham tilbake til operasjonssalen. Det er den eneste måten vi kan redde ham på akkurat nå. Bli med meg. La oss gå et sted der du kan sette deg ned. Kanskje en kopp te?» Lucas løsnet forsiktig kvinnens fingre  og fanget Ivys blikk. Da hun mimet en takk, så han takknemligheten mykne ansiktstrekkene hennes. Et svakt glimt av et smil.

Eller han kunne ha innbilt seg det.

Uansett følte han at spenningen mellom dem ble mindre.

Foreløpig, i hvert fall. For han skulle operere Emma så snart som mulig, enten Ivy ville det eller ikke. Han la hånden på Mrs. Templetons skulder og lokket henne bort slik at teamet kunne skynde seg mot heisen, men den gamle damen tok et par vaklende skritt fremover. «Mervyn. Vær så snill …»

Lucas trakk henne forsiktig med seg. «Doktor Hurst vil gjøre alt hun kan for å redde ham. Jeg vet at hun er en utmerket lege.»

Hvis man skulle dømme etter måten hun beskyttet Emma på, var hun grundig, dedikert og målbevisst. Nesten sta. Og forbasket pen når hun smilte. Veldig pen, faktisk. Det burde ikke ha blitt registrert i det hele tatt, men huden hans kriblet av noe som lignet på tiltrekning.

Nei. Han ville ikke bli tiltrukket av en fyrverkeri som Ivy Hurst. Ikke når han var nødt til å jobbe sammen med henne.

Det ville bare gjøre livet hans mye vanskeligere.

Ivy var utslitt da hun gikk ut av operasjonssalen. Heldigvis hadde den uventede operasjonen gått bra, og Mr. Templeton lå trygt på oppvåkningen. Nå kunne hun dra hjem og få litt sårt tiltrengt søvn.

Men hun stanset opp da hun fikk øye på Lucas Matthews som satt på en hvit plaststol og så på telefonen sin, bare noen meter fra henne.

Var han her for hennes skyld? Nei, hvorfor skulle han vente på henne?

Hun kunne ikke glede seg over å se denne mannen. Han var et irritasjonsmoment. Selv om han var en vakker sjarmør av et irritasjonsmoment.

Han så opp, reiste seg og la bort telefonen. Hun klarte ikke helt å lese uttrykket hans, men hvis hun skulle gjette, var det bekymret. «Doktor Hurst? Hei.»

«Hva gjør du her?»

«Jeg var bekymret.»

«For meg?»

Halsen hans ga fra seg en pussig – muligens sarkastisk – lyd. «Angående Mr. Templeton. Jeg sa til kona hans at jeg skulle fortelle henne hvordan det går med ham så snart du kom ut fra operasjonssalen.»

«Det er min jobb å informere pårørende om statusen til pasientene mine.»

«Jeg vet det. Men hun fikk meg til å love det, og jeg er en mann som holder ord.» Han trakk på skuldrene.

«Å, ja. Doktor Pålitelig.» Det var det Grants pasienter også hadde kalt ham, men hun hadde visst noe annet. Det eneste hun kunne stole på at eksen ville gjøre, var å være utro. Noen mennesker var veldig flinke til å gi et perfekt bilde av seg selv, men innerst inne var de veldig annerledes. «Hvor er hun?»

«På besøksrommet på avdelingen. Hun har drukket te, ringt søsteren sin og sitter og ser på tv.»

«Flott. Takk skal du ha. Jeg kan ta det herfra.» Ivy begynte å gå mot heisen, men ble frustrert da hun merket at han fulgte etter.

«Jeg sa at jeg skulle snakke med henne, så det skal jeg.»

Det var sent, hun var trøtt, og forsvarsverkene hennes var tydeligvis tynnslitte. Hun slet med å ignorere de fysiske reaksjonene på denne mannen, men hvis hun ikke spilte på lag, hadde hun en følelse av at han ville komme henne i forkjøpet uansett. «Jeg kommer ikke til å bli kvitt deg, gjør jeg vel?»

Han gjorde en grimase og lot som om han var såret. «Dessverre ikke.»

Han var irriterende, men uttrykket hans fikk henne til å smile. Hun ristet oppgitt på hodet. «Greit. Du kan bli med meg, men det er jeg som fører ordet.»

Mot bedre vitende gikk de begge inn til Mrs. Templeton, og Ivy forklarte at hun hadde funnet en utett arterie fra den forrige operasjonen, at den nå var kauterisert, og at Mr. Templeton ville være hjemme igjen i løpet av kort tid.

De ble belønnet med klemmer og tårer og den typen takknemlighet som minnet Ivy om hvorfor hun hadde valgt denne karrieren og ikke fulgt resten av familien inn i hæren … til tross for konflikten det hadde skapt mellom henne og foreldrene. Denne jobben, å hjelpe mennesker, betydde alt for henne.

Da de gikk mot sykehusutgangen, rumlet magen til Ivy så høyt at hun så opp på Lucas for å se om han hadde hørt det.

Selvsagt hadde han det. Mannen hadde hørt nok om henne denne kvelden til at hun rødmet av flauhet mens hun presset hånden mot magen for å stoppe lydene som kom derfra igjen.

Han gliste. «Sulten?»

«Jeg er skrubbsulten. Jeg husker ikke når jeg spiste sist. Frokost, kanskje? Men det er ikke noe en pakke nudler og en mugge med kokende vann ikke kan ordne opp i.»

Han rynket pannen. «Nudler er ikke nok næring etter en hel dags arbeid og en uventet operasjon. Du trenger ordentlig mat.»

De gikk ut i den kjølige junikvelden. Ivy trakk jakken tett rundt seg. «Jeg liker nudler.»

«Jeg vet om et flott sted som serverer de beste nudlene i Sydney. Riktig tykke nudler med skikkelig saus og ekte kjøtt. Til og med grønnsaker og ekte krydder. Vil du bli med?»

Hun klappet på laptopvesken. «Jeg har fortsatt masse arbeid å gjøre.»

«Hei. Ingen forpliktelser. Vi er bare to kolleger som spiser litt etterlengtet mat etter en forferdelig dag.» Han strøk fingrene gjennom det rufsete håret og trakk på skuldrene.

«Du også, hva?» Hun visste hvordan det var; medisin var tøft både mentalt og følelsesmessig. Men hun hadde vært så opptatt av å forsvare reviret sitt at hun ikke hadde tenkt på hvordan Lucasʼ dag hadde vært, eller hva han hadde gjort før han fant henne på kontoret. «Vil du fortelle?»

«Jeg mistet en pasient i morges.» Til å være en som ofte opplevde denne typen tragedier, så han oppriktig berørt ut. «Jeg hadde også noen tøffe nyheter å fortelle en annen pasient i ettermiddag. Og så hadde jeg et sammenstøt med en spesielt hissig lege som vil bestemme alt når det gjelder en felles pasient, og som ikke engang vil prøve å forhandle om vilkårene.»

«Snakker du om meg?»

Han trakk på skuldrene igjen, men et smil lekte på leppene. «Pluss en kveld der jeg prøvde å berolige en svært bekymret slektning mens mannen hennes lå på operasjonsstuen. Jeg satt sammen med henne i evigheter, og så ville ikke den nevnte hissige legen engang at jeg skulle hjelpe til med oppdateringen etter operasjonen.»

«Nå gir du meg dårlig samvittighet.»

Han smilte fortsatt. «Jeg forklarte bare hvordan det var fra mitt ståsted.»

Ok, hun hadde antatt en hel del ting om Lucas uten egentlig å tenke over hva som foregikk i hans verden. Med et sjokk merket hun at perspektivet hennes endret seg, og hun fikk lyst til å vite mer om hva det var som gjorde denne mannen så irriterende på et profesjonelt plan, men samtidig så tiltrekkende på et personlig plan. «Jeg er litt beskyttende når det gjelder pasientene mine.»

«Jeg skjønner det. Jeg håper bare at vi kan inngå kompromisser nå som vi kjenner hverandre litt bedre.»

«Kanskje.»

Det så ut som om han var på vei mot personalparkeringen, så hun stoppet opp og så opp på ham. Fy søren, han var faktisk nydelig. Og høy. Og luktet helt fantastisk. Hun hev etter pusten da blikket hans fanget hennes. Hadde hun allerede lagt merke til øynene hans? Hun hadde vært for overrumplet av frustrasjon og irritasjon til å se nøye etter. Men nå la hun merke til dem. Mørke og sjelfulle og vakre.

«Jeg bor rett rundt hjørnet, så jeg drar hjem. Takk igjen for hjelpen med Templetons.»

«Siste sjanse til å få den beste vietnamesiske maten i Sydney. Jeg drar uansett, det spiller ingen rolle for meg om du blir med.» Han trakk på skuldrene, og øynene glitret. «Men du kommer til å angre for alltid på at du ikke har smakt byens beste pho.»

Hun vaklet, og det så han. «Kom igjen, hva gjør vel det?»

«Ja vel. Hvis maten er så god, tar jeg sjansen.»

«Bra. Men nå må du kalle meg Lucas. Og jeg gir deg mer enn gjerne skyss hvis du ikke har bilen din her.»

«Takk skal du ha. Men ikke tro at jeg blir villig til å endre mening om Emmas behandlingsplan når jeg har spist. Lucas», la hun til med en ettertrykkelig understrekning av at hun ikke hadde tenkt å finne seg i noe tull fra ham.

«Tror du jeg bestikker deg med mat? Ikke tale om. Hvordan kan du i det hele tatt tro det?

«Fordi du helt klart har identifisert mitt svake punkt. Jeg kan aldri avslå et tilbud om mat som noen andre har laget.»

Han beveget øyenbrynene ertende og rettet bilnøkkelen mot en sølvfarget sportsbil.

«Å, du er så stereotypisk.» Hun lo mens hun satte seg i det myke passasjersetet og håpet at hvis hun kunne fortsette å innbille seg at hun ikke var tiltrukket av ham, og at dette bare var for å fylle den tomme magen, ville hun kanskje begynne å tro på det.

*

Restauranten var slett ikke som hun hadde forventet. Den lå bortgjemt i et smug ved Dixon Street i Chinatown, og var mer gatekjøkken enn luksusrestaurant, med plaststoler og vaklevorne bord, og med jevne mellomrom kom det damp og flammer fra det åpne kjøkkenet. Den deilige duften av stjerneanis, ingefær og hvitløk fylte luften da en servitør viste dem til bordet og sa: «Hei, Lucas. Hyggelig å se deg igjen. Tre kvelder på rad. Jeg er imponert.»

Ivy snudde seg mot Lucas og lo. «Tre kvelder på rad? Du har vel ikke tatt med deg en ny kvinne hit hver kveld også?»

Servitrisen humret. «Han tar med seg alle vennene sine hit.»

Det var ikke akkurat det svaret Ivy var ute etter.

Lucas smilte og tok begge menyene og ga den ene til Ivy mens servitrisen gikk til et annet bord. «Noe å drikke, doktor Hurst?»

«Bare vann, takk. Og det er Ivy.» Hun kikket opp på de røde lyktene som hang i taket og kastet et varmt lys over lokalet. «Dette stedet er fantastisk. Hvordan fant du det?»

«Jeg behandlet Binh, kjøkkensjefen, da han hadde brent seg på varm olje. Anh, vår servitør og medeier, er kona hans.»

«En familierestaurant. Hyggelig.»

Han skar en grimase. «Det fungerer bra for dem, men jeg vil ikke si at det å jobbe med familien min står høyt på listen over gjøremål.»

«Ikke min heller.» Da han så spørrende på henne, skiftet hun tema, for hun ville ikke ødelegge samtalen ved å snakke om problemene hun hadde med familien. «Så du anbefaler pho?»

«Absolutt.» Han vinket Anh tilbake og bestilte to biff pho og vann, før han rynket pannen da telefonen begynte å ringe. Han tok den opp av lommen og la den på bordet med skjermen ned.

Ivy fulgte interessert med. Kjæreste? Kone? Herregud, hun visste ingenting om ham. Ryktene fortalte henne at han var en playboytype, men hva om det var feil? Hva om han hadde et forhold som ingen visste om? Enda verre, hva om han ikke var noe bedre enn eksen hennes og ikke mente at utroskap var en forbrytelse?

«Du kan ta den, vet du. Jeg lover at jeg ikke skal lytte.» Jeg lytter ikke til andres telefonsamtaler. Hun håpet at hun hadde sagt det med såpass spøkefull spydighet at han skjønte budskapet.

Han gliste. «Kom igjen. Det var et lite rom, du hadde den på høyttaler, hva kunne jeg gjøre?»

«Gå din vei? Stikke fingrene i ørene?» Hun skar en grimase. «Hva hørte du?»

«At eksen din er en drittsekk».

«Ryktet hans er nesten like dårlig som ditt.»

«Har jeg et rykte?»

«Absolutt. Forpliktelsesfobiker, hjerteknuser.»

De mørke øynene hans lyste opp. «Utmerket. For det siste jeg trenger, er at noen forelsker seg i meg.»

«Fordi du allerede er gift? Forlovet? I et forhold?»

«Ingen av delene.»

«Hvorfor tror du at kvinner er nødt til å forelske seg i deg? Jeg vet alt om sånne som deg. Grant var akkurat likedan, så selvsikker. Nå er han fri og singel og har sluppet seg løs på sykehuspersonalet.» Hun grøsset. «Stakkars kvinner. Han burde komme med en helseadvarsel.»

«Grant? Grant Nelson. Urologen? Hvor lenge var dere sammen?»

«Nesten fem år.»

«Jøss.» Han så imponert ut. «Og han forlot deg? Den mektige Ivy Hurst?»

Hun lo. Riktignok var hun selvsikker og kunne bestemme i jobben, men privatlivet var en helt annen sak. I en periode hadde Grant ødelagt selvtilliten hennes, men nå jobbet hun hardt for å bygge den opp igjen. Hun visste hva hun var verdt. Hun visste hva hun var villig til å akseptere i et forhold eller på en date.

«Mektig? Han trodde at han kunne behandle meg som noe han skrapte av skoen. Men jeg fikk siste ord, og dumpet ham på SMS etter at en av vennene mine hadde tatt ham i å være utro. Så kastet jeg eiendelene hans ut på gårdsplassen slik at han kunne hente dem. I regnet.»

Telefonen ringte igjen, men han overhørte den.

«Vær så snill å svare, det kan være viktig.»

«Det er moren min, så det tviler jeg sterkt på.»

Han ignorerte en telefon fra den berømte doktor Estelle Matthews, som sammen med sin mann og andre sønner hadde bygget opp en strålende karriere som plastisk kirurg for Australias rike og berømte? Interessant.

Ivy tenkte på det vanskelige forholdet til sine egne foreldre. «Hun ringer i hvert fall til deg.»

Ringingen stoppet, og lyden av en innkommende tekstmelding fikk ham til å gripe etter telefonen igjen. Han leste den og rynket pannen. «Som jeg trodde. Hun vil vite hvem jeg skal ta med til veldedighetsballet.»

«Og hvem tar du med deg?» Det var rart at magen hennes fikk et lite rykk av interesse blandet med overraskende skuffelse ved tanken på at han var sammen med en annen kvinne.

Han trakk nonchalant på skuldrene, som om han hadde en lang liste han måtte konsultere før han bestemte seg. Det hadde han nok. «Jeg har ikke bestemt meg ennå.»

«Så mange kvinner å velge mellom?»

«Langt ifra. Tro meg, jeg vil ikke utsette noen jeg faktisk liker for en kveld med foreldrene mine. De kommer til å spørre når vi skal gifte oss og hvor mange barn vi planlegger. Moren min vet ikke hva diskresjon er.»

«Vil hun at du skal gifte deg?» Dette var interessant.

«Bare så hun kan arrangere et stort, fancy bryllup som hun kan vise frem til sosietetsvennene sine. Hun ferdes i de fineste Sydney-kretsene.» Han himlet med øynene igjen. «Og er veldig ivrig etter å trekke meg inn i dem også.»

«Jeg ble dratt fra militærbase til militærbase da jeg vokste opp. Jeg vet mye om familiens forventninger og hvordan det er å ikke leve opp til dem, men lite om sosieteten. Du har et helt annet liv enn meg.»

«Jeg? Jeg er bare en helt vanlig fyr. Og Grant Nelson er en idiot som lot deg gå.»

Så Lucas var også en flørt. Interessant. Men til tross for sine betenkeligheter ble hun betatt av ham. Det var noe mektig og engasjerende ved ham. «Det ser ut til at du har to alternativer.»

«Jaså?» Øynene hans ble store, og han lente seg fremover. «Fortell meg mer.»

«Enten ber du moren din om å holde seg unna privatlivet ditt, eller så forteller du henne at du er sammen med noen for å få henne til å slutte å plage deg.»

Han lente seg tilbake og så litt oppgitt ut. Hva hadde han trodd at hun skulle si? Han hadde sett veldig interessert ut. Seksuelt interessert. «Jeg har ikke tall på hvor mange ganger jeg har bedt henne om å holde seg unna mine saker, men hun er moren min og mener det er hennes plikt å blande seg i privatlivet mitt.»

«Så velg alternativ b. Lat som om du er sammen med noen.»

Øyenbrynene hans trakk seg sammen. «Det høres ut som en billig kjærlighetsfilm.»

«Det er de beste. Så lenge liksompartneren er fullt klar over handlingen, går det bra. Få noen til å spille med. Betale noen?»

«Det kan fungere. Han trommet med fingrene på bordet mens han vurderte forslaget hennes. Så møtte han blikket hennes. «Vil du gjøre det?»

«Jeg? Ha, ha. Nei.» Hun lot som om hun var sjokkert, men sommerfuglene i magen flagret ved tanken på å være sammen med Lucas på et fancy ball. Desto større grunn til å avvise ham. «Absolutt ikke.»

«Det er bare en innsamlingsaksjon. Hva er det som  …?» Han ble avbrutt av Anh som kom med to store boller med pho som hun satte ned foran dem.

Ivy nippet til en skje med rykende varm pho i håp om å distrahere ham fra samtalen de hadde hatt. Hun kunne på ingen måte gå på et arrangement med ham, selv om han betalte henne. «Å, jøss. Dette er kjempegodt.»

Han smilte fornøyd. «Det var det jeg sa. Men du har fortsatt ikke svart på spørsmålet mitt. Vil du være liksompartneren min?»

